ส่วนที่ 1

ข้อมูลสรุป (Executive Summary)

บริษัท ซีเอ็ม ออร์กาไนเซอร์ จำกัด (มหาชน) (“บริษัทฯ) จัดตั้งขึ้นเมื่อวันที่ 5 มิถุนายน พ.ศ.
2534 และแปรสภาพเป็นบริษัทมหาชนเมื่อวันที่ 29 ธันวาคม พ.ศ. 2546
โดยมีวัตถุประสงค์เพื่อประกอบธุรกิจให้บริการบริหารการจัดงาน (Event Management)
โดยบริษัทฯมุ่งเน้นผลิตผลงานที่มีคุณภาพและตรงกับความต้องการของลูกค้า
โดยลูกค้าของบริษัทฯสามารถแบ่งได้เป็น 2 กลุ่มใหญ่ คือลูกค้าที่เป็นบริษัทในภาคเอกชน
และลูกค้าที่เป็นหน่วยงานในภาครัฐ
โดยขอบเขตการให้บริการของบริษัทฯจะครอบคลุมถึงการออกแบบ
การวางแผนงานการสื่อสารทางการตลาดให้สอดคล้องกับแผนการตลาดของลูกค้า
การออกแบบชิ้นงาน
การให้คำปรึกษาในด้านการจัดหาและจัดเตรียมพื้นที่ที่เหมาะสมสำหรับการจัดงานแสดงประเภทต่างๆ
การให้คำปรึกษาเบื้องต้นทางด้านอุปกรณ์และสื่อสำหรับการจัดการแสดง
การให้บริการรับออกแบบจัดสร้างตามแนวความคิดของลูกค้า การให้บริการประกอบ ติดตั้ง
และตกแต่งภายในให้ลูกค้า และการควบคุมและบริหารงานแสดงแบบครบวงจร
ซึ่งทำให้บริษัทฯสามารถบริหารและควบคุมคุณภาพของการดำเนินงานให้ได้มาตรฐานตามที่ลูกค้าได้กำหนดไว้
ปัจจุบัน
ถือได้ว่าบริษัทฯเป็นหนึ่งในผู้ให้บริการบริหารการจัดงานชั้นนำของประเทศไทยในแต่ละประเภทธุรกิจที่บริษัทฯให้บริการอยู่ในปัจจุบัน
ซึ่งประกอบไปด้วย

1.  ธุรกิจให้บริการบริหารการจัดงานแสดงสินค้าและนิทรรศการ (Trade Show &
    Exhibition) ซึ่งในช่วงปี 2547 ที่ผ่านมา สร้างรายได้คิดเป็นสัดส่วนร้อยละ 32.15
    ของรายได้รวมของบริษัทฯ

2.  ธุรกิจให้บริการบริหารการจัดกิจกรรมทางการตลาดและการส่งเสริมการขาย (Corporate
    Marketing & Promotion Event) ซึ่งในช่วงปี 2547 ที่ผ่านมา
    สร้างรายได้คิดเป็นสัดส่วนร้อยละ 41.44 ของรายได้รวมของบริษัทฯ

3.  ธุรกิจให้บริการบริหารการจัดงานบันเทิงสาธารณะ (Public Event) ซึ่งในช่วงปี 2547
    ที่ผ่านมา สร้างรายได้คิดเป็นสัดส่วนร้อยละ 14.47 ของรายได้รวมของบริษัทฯ

4.  ธุรกิจให้บริการบริหารการจัดประชุมสัมมนา (Meeting, Incentive, Convention &
    Exhibition: MICE) ซึ่งในช่วงปี 2547 ที่ผ่านมา สร้างรายได้คิดเป็นสัดส่วนร้อยละ 7.88
    ของรายได้รวมของบริษัทฯ

ด้วยประสบการณ์ในธุรกิจให้บริการบริหารการจัดงานที่มีมานานกว่า 10 ปี
ประกอบกับนโยบายการให้บริการที่เน้นการจัดงานโดยเน้นรูปแบบในการนำเสนอที่แปลกใหม่
และอาศัยความคิดริเริ่มสร้างสรรค์
บริษัทฯจึงได้รับความไว้วางใจจากลูกค้าทั้งจากภาครัฐบาลและภาคเอกชนโดยให้บริษัทฯเป็นผู้บริหารการจัดงานในรูปแบบต่างๆ
อย่างต่อเนื่อง ผลงานที่มีชื่อเสียงของบริษัทฯที่ผ่านมาได้แก่ งานแม่น้ำของแผ่นดิน (River of
Kings) ครั้งที่ 3,4 และ 5 และงาน OTOP CITY 2003,2004, งาน เทศกาลวัดอรุณ ,
งานกิจกรรมการเปลี่ยนแบรนด์จากเทเลคอมเอเซียเป็น แบรนด์ TRUE, งาน
แคมเปญเปิดตัวรถยนต์โตโยต้า HILUX VIGO ครั้งแรกในโลกทั่วประเทศไทย เป็นต้น
ซึ่งจากผลงานที่มีคุณภาพ ทำให้ยอดขายของบริษัทฯที่ผ่านมามีการขยายตัวมาโดยตลอด

ในปี 2546 ที่ผ่านมาบริษัทฯได้มีการปรับโครงสร้างธุรกิจ โดยได้เข้าถือหุ้นในบริษัทย่อย 2 บริษัท
คือ บริษัท พีเอ็ม เซ็นเตอร์ จำกัด (“พีเอ็ม”)
ซึ่งดำเนินธุรกิจให้เช่าเครื่องมือสำหรับการนำเสนอและการจัดการแสดง และบริษัท ดิอายส์ จำกัด
(“ดิอายส์”) ซึ่งดำเนินธุรกิจให้บริการจัดทำสื่อสำหรับการนำเสนอ ในสัดส่วนร้อยละ 99.997 และ
99.84 ของทุนจดทะเบียนที่ชำระแล้วของแต่ละบริษัท ตามลำดับ เพื่อรองรับการขยายตัวทางธุรกิจ
และทำให้เกิดความชัดเจน ครบวงจรและเพิ่มประสิทธิภาพในการดำเนินธุรกิจของกลุ่มบริษัท

ณ วันที่ 31 ธันวาคม 2547 กลุ่มบริษัทมีทรัพย์สินรวมกันทั้งสิ้น 443.87 ล้านบาท หนี้สินรวม
155.08 ล้านบาท ส่วนของผู้ถือหุ้น 288.79 ล้านบาท ในปี 2547 ที่ผ่านมา
กลุ่มบริษัทมียอดรายได้จากการให้บริการและรายได้รวมตามที่แสดงไว้ในงบกำไรขาดทุนรวม

รวมทั้งสิ้น 529.59 และ 533.83 ล้านบาท ตามลำดับ และมีกำไรจากการดำเนินงาน
และกำไรสุทธิทั้งสิ้น 88.01 และ 57.69 ล้านบาท ตามลำดับ ในช่วงปี 2547 ที่ผ่านมา
กลุ่มบริษัทมีรายได้จากการให้บริการบริหารการจัดงาน
รายได้จากการให้เช่าอุปกรณ์และเครื่องมือสำหรับการนำเสนอและการจัดการแสดง
และรายได้จากการให้บริการจัดทำสื่อสำหรับการนำเสนอเป็นเงิน 434.41, 135.73 และ 33.50
ล้านบาท คิดเป็นสัดส่วนร้อยละ 71.97, 22.49 และ 5.54 ตามลำดับ
ของยอดรายได้รวมจากการให้บริการของกลุ่ม
(คิดเสมือนหนึ่งว่ายอดรายได้ระหว่างกันของบริษัทภายในกลุ่มยังไม่ได้ถูกตัดออก) ในช่วงเดียวกัน
บริษัทฯมีรายได้จากการให้บริการบริหารการจัดงานประเภทงานส่งเสริมการตลาดและการส่งเสริมการจำหน่าย
การให้บริการจัดงานบันเทิงสาธารณะ การให้บริการจัดงานนิทรรศการและแสดงสินค้า
และการให้บริการบริหารการจัดประชุมสัมมนา เป็นจำนวนเงิน 187.66, 65.55, 145.59 และ
35.64 ล้านบาท คิดเป็นสัดส่วนร้อยละ 41.44, 14.47, 32.15 และ 7.88 ตามลำดับ
ของยอดรายได้รวมจากการให้บริการบริหารการจัดงาน